Ehdotus: neuvoston päätös assosiaationeuvostossa vahvistettavasta yhteisön kannasta Romanian osallistumiseen yhteisön ympäristöalan rahoitusvälineeseen (LIFE) /* KOM/2000/0505 lopull. - ACC 2000/0222 */





Ehdotus: NEUVOSTON PÄÄTÖS assosiaationeuvostossa vahvistettavasta yhteisön kannasta Romanian osallistumiseen yhteisön ympäristöalan rahoitusvälineeseen (LIFE) (komission esittämä) PERUSTELUT Helsingissä joulukuussa 1999 kokoontunut Eurooppa-neuvosto vahvisti Luxemburgissa joulukuussa 1997 kokoontuneessa Eurooppa-neuvostossa käynnistetyn laajentumisprosessin. Vuonna 1997 määritellyn vahvistetun liittymistä valmistelevan strategian merkitystä on korostettu uudelleen. Tärkeä osa tätä strategiaa on 13 ehdokasvaltion osallistuminen yhteisön ohjelmiin. Keski- ja Itä-Euroopan (KIE) kymmenen ehdokasmaan osallistumisesta yhteisön ohjelmiin määrätään näiden maiden kanssa tehdyissä Eurooppa-sopimuksissa. Kyseisten sopimusten mukaan assosiaationeuvostot päättävät kunkin maan osallistumista koskevista ehdoista ja yksityiskohtaisista säännöistä. Romania osallistui ympäristöalan rahoitusvälineen LIFEn toiseen vaiheeseen vuonna 1999. Maan osallistuminen on ollut tärkeä osa sen liittymistä valmistelevaa prosessia. Osallistumisen järjestelyistä on säädetty assosiaationeuvoston päätöksessä, jonka voimassaolo päättyi 31. joulukuuta 1999. Samaan aikaan päättyi myös LIFE-rahoitusvälineen toisesta vaiheesta annetun neuvoston asetuksen voimassaolo. LIFE-rahoitusvälineen kolmas vaihe, korvaa piakkoin rahoitusvälineen toisen vaiheen. LIFE-rahoitusvälineen kolmatta vaihetta koskevan asetusehdotuksen mukaan KIE-maiden olisi voitava osallistua rahoitusvälineeseen vuodesta 2000 alkaen (asetuksen 6 artikla), mutta koska asetuksen hyväksyminen on viivästynyt parlamentissa ja neuvostossa, osallistuminen on mahdollista vasta vuodesta 2001 alkaen. Romania on jo vahvistanut olevansa halukas osallistumaan uusiin ohjelmiin vuodesta 2001 alkaen ja maksamaan rahoitusosuutensa osittain omasta kansallisesta talousarviostaan ja osittain sille myönnettävistä vuotuisista PHARE-määrärahoista. Ehdotetussa luonnoksessa assosiaationeuvoston päätökseksi käsitellään pääasiassa seuraavia asioita: *Romanialaisten osanottajien esittämiin hankkeisiin ja toimiin sovelletaan samoja LIFE-rahoitusvälinettä koskevia ehtoja, sääntöjä ja menettelyjä kuin jäsenvaltioiden vastaaviin erityisesti, kun on kyse hakemusten tekemisestä, arvioinnista ja valitsemisesta, kansallisten viranomaisten vastuualueista ohjelmien täytäntöönpanon yhteydessä sekä ohjelmiin osallistumisen valvontaan liittyvistä toimista. *Romania maksaa vuosittaisen rahoitusosuuden assosiaationeuvoston päätösten mukaisesti. Rahoitusosuutta ei palauteta Romanialle, jos tulokset eivät vastaa maksettua osuutta vuoden lopussa. *Luxemburgissa kokoontuneen Eurooppa-neuvoston päätelmien mukaisesti romanialaisia asiantuntijoita kutsutaan osallistumaan LIFE-komiteoiden kokouksiin tarkkailijoina heitä itseään koskevissa asioissa. *Päätöstä sovelletaan ohjelmien keston ajan 1 päivästä tammikuuta 2000 alkaen. Päätös tulee voimaan päivänä, jona se tehdään. Jos assosiaationeuvoston päätökset tehdään mahdollisimman pikaisesti, Romania voi jatkaa keskeytyksettä aktiivista osallistumistaan tähän yhteisön sisäiseen välineeseen osana vahvistettua liittymisstrategiaansa. Tästä syystä asia on poliittisesti erittäin tärkeä. Näin ollen neuvostoa pyydetään hyväksymään liitteenä olevat päätösehdotukset, jotka koskevat assosiaationeuvostoissa vahvistettavaa yhteisön kantaa. 2000/0222 (ACC) Ehdotus: NEUVOSTON PÄÄTÖS assosiaationeuvostossa vahvistettavasta yhteisön kannasta Romanian osallistumiseen yhteisön ympäristöalan rahoitusvälineeseen (LIFE) EUROOPAN YHTEISÖJEN NEUVOSTO, joka ottaa huomioon Euroopan yhteisön perustamissopimuksen ja erityisesti sen 175 artiklan 1 kohdan yhdessä 300 artiklan 2 kohdan kanssa, ottaa huomioon komission ehdotuksen, sekä katsoo seuraavaa: (1) Neuvoston ja komission päätös Euroopan yhteisöjen ja niiden jäsenvaltioiden sekä Romanian välistä assosiaatiota koskevan Eurooppa-sopimuksen lisäpöytäkirjasta tehtiin 4 päivänä joulukuuta 1995. (2) Mainitun lisäpöytäkirjan 1 artiklan mukaan Romania voi osallistua yhteisön puiteohjelmiin, erityisohjelmiin, hankkeisiin tai muihin toimiin erityisesti ympäristöalalla, ja 2 artiklan mukaan assosiaationeuvosto päättää ehdoista ja edellytyksistä, jotka koskevat Romanian osallistumista kyseisiin toimiin. (3) Romania on osallistunut 15 päivänä syyskuuta 1998 tehdyn Euroopan yhteisöjen ja niiden jäsenvaltioiden sekä Romanian assosiaationeuvoston päätöksen N:o 1/98 [1] mukaisesti ympäristöalan rahoitusvälineeseen LIFEen 1 päivästä tammikuuta 1999 alkaen. [1] EYVL L 35, 9.2.1999, s. 1. (4) Ympäristöalan rahoitusvälineestä (LIFE) ... 2000 annetun Euroopan parlamentin ja neuvoston asetuksen (EY) N:o .../2000 [2] ja erityisesti sen 6 artiklan mukaan Euroopan unionin jäsenyyttä hakeneet Keski- ja Itä-Euroopan voivat saada LIFE-tukea assosiaatiosopimuksissa vahvistettujen edellytysten ja assosiaationeuvostojen päätöksissä annettujen säännösten mukaisesti, [2] EYVL L ... ON PÄÄTTÄNYT SEURAAVAA: Euroopan yhteisöjen ja niiden jäsenvaltioiden sekä Romanian välisellä Eurooppa-sopimuksella perustetussa assosiaationeuvostossa vahvistettava yhteisön kanta, joka koskee Romanian osallistumista ympäristöalan rahoitusvälineeseen (LIFE), on liitteenä oleva luonnos assosiaationeuvoston päätökseksi. Tehty Brysselissä Neuvoston puolesta Puheenjohtaja Luonnos Euroopan yhteisöjen ja niiden jäsenvaltioiden sekä Romanian ASSOSIAATIONEUVOSTON PÄÄTÖS N:o .../2000, Romanian osallistumista ympäristöalan rahoitusvälineeseen (LIFE) koskevista ehdoista ja edellytyksistä ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Romanian välisen Eurooppa-sopimuksen [3], [3] EYVL L 357, 31.12.1994, s. 2. ottaa huomioon yhdeltä puolen Euroopan yhteisöjen ja niiden jäsenvaltioiden sekä toiselta puolen Romanian assosioinnista tehdyn Eurooppa-sopimuksen lisäpöytäkirjan [4], joka koskee Romanian osallistumista yhteisön ohjelmiin, ja erityisesti sen 1 ja 2 artiklan, [4] EYVL L 317, 30.12.1995, s. 40. sekä katsoo seuraavaa: (1) Mainitun lisäpöytäkirjan 1 artiklan mukaan Romania voi osallistua yhteisön puiteohjelmiin, erityisohjelmiin, hankkeisiin tai muuhun toimintaan erityisesti ympäristöalalla. (2) Pöytäkirjan 2 artiklan mukaan assosiaationeuvosto päättää ehdoista ja edellytyksistä, jotka koskevat Romanian osallistumista tähän toimintaan. (3) Romania on osallistunut 15 päivänä syyskuuta 1998 tehdyn Euroopan yhteisöjen ja niiden jäsenvaltioiden sekä Romanian assosiaationeuvoston päätöksen N:o 1/98 [5] mukaisesti ympäristöalan rahoitusvälineeseen (LIFE) 1 päivästä tammikuuta 1999 alkaen, [5] EYVL L 35, 9.2.1999, s. 1. ON PÄÄTÄNYT SEURAAVAA: 1 artikla Romania osallistuu 1 päivästä tammikuuta 2001 alkaen ympäristöalan rahoitusvälineeseen (jäljempänä "LIFE-rahoitusväline") tämän päätöksen erottamattoman osan muodostavissa liitteissä I ja II vahvistettujen ehtojen ja edellytysten mukaisesti. 2 artikla Tätä päätöstä sovelletaan LIFE-rahoitusvälineen kolmannen vaiheen keston ajan 1 päivästä tammikuuta 2001 alkaen. 3 artikla Luonnon LIFE-tukea koskevat ehdotukset, jotka Romania jättää komissiolle ennen 31 päivää lokakuuta 2000, ja ympäristön LIFE-tukea koskevat ehdotukset, jotka se jättää komissiolle ennen 30 päivää marraskuuta 2000, ovat arviointikelpoisia. 4 artikla Tämä päätös tulee voimaan päivänä, jona assosiaationeuvosto sen tekee. Tehty Brysselissä Assosiaationeuvoston puolesta Puheenjohtaja LIITE I Ehdot ja edellytykset, jotka koskevat Romanian osallistumista ympäristöalan rahoitusvälineeseen (LIFE) 1. Romania osallistuu kaikkiin LIFE-toimiin kyseisestä rahoitusvälineestä ... 2000 annetussa Euroopan parlamentin ja neuvoston asetuksessa (EY) N:o .../2000 säädettyjen tavoitteiden, perusteiden, menettelyjen ja määräaikojen mukaisesti. 2. Voidakseen osallistua ohjelmaan Romania maksaa vuosittain rahoitusosuuden Euroopan unionin yleiseen talousarvioon liitteessä II esitettyjen yksityiskohtaisten sääntöjen mukaisesti. LIFE-rahoitusvälineen muutosten tai sellaisen kehityksen huomioon ottamiseksi, jota tapahtuu Romanian kyvyssä hyödyntää tukea, assosiaatiokomitealla on oikeus mukauttaa tarvittaessa tätä rahoitusosuutta, jotta talousarvion tasapaino säilyisi vakaana LIFE-rahoitusvälinettä täytäntöön pantaessa. 3. Osallistumisedellytykset täyttävien romanialaisten laitosten, järjestöjen ja yksityishenkilöiden hakemusten jättämiseen, arviointiin ja valintaan sovelletaan samoja ehtoja ja edellytyksiä kuin osallistumisedellytykset täyttäviin yhteisön laitoksiin, järjestöihin ja yksityishenkilöihin. Komissio voi ottaa romanialaiset asiantuntijat huomioon nimittäessään riippumattomia asiantuntijoita ohjelmasta tehtyjen päätösten asiaa koskevien säännösten mukaisesti avustamaan komissiota hankkeiden arvioinnissa. 4. LIFE-rahoitusvälineen yhteisöulottuvuuden tuomiseksi esiin olisi Romanian ehdottamiin monikansallisiin hankkeisiin ja toimiin otettava asianmukaisissa tapauksissa mukaan vähintään yksi kumppani jostakin yhteisön jäsenvaltiosta. 5. Yhteisön jäsenvaltiot ja Romania tekevät voimassa olevien säännösten mukaisesti parhaansa helpottaakseen asiantuntijoiden ja muiden edellytykset täyttävien henkilöiden vapaata liikkuvuutta ja oleskelua Romaniassa ja yhteisön jäsenvaltioissa heidän osallistuessaan tämän päätöksen soveltamisalaan kuuluviin toimiin. 6. Romania ei sovella tämän päätöksen soveltamisalaan kuuluvien toimien yhteydessä käytettäviksi tarkoitettuihin tavaroihin ja palveluihin välillisiä veroja, tulleja, tuonti- ja vientikieltoja tai -rajoituksia. 7. Euroopan yhteisöjen komissio ja Romania seuraavat jatkuvasti niiden välisen kumppanuuden perusteella Romanian osallistumista ohjelmaan, sanotun kuitenkaan rajoittamatta Euroopan yhteisöjen komission ja Euroopan yhteisöjen tilintarkastustuomioistuimen velvollisuuksia seurata ja arvioida ohjelmaa LIFE-rahoitusvälinettä koskevan asetuksen (ETY) N:o .../2000 9 artiklan mukaisesti. Romania osallistuu muihin yhteisön tässä yhteydessä määräämiin erityistoimiin. 8. Romanialaisten tahojen kanssa tehdyissä sopimuksissa on määrättävä yhteisön varainhoitoasetuksen mukaisesti komission tai tilintarkastustuomioistuimen tekemistä tai niiden valtuuttamista tarkastuksista ja tilintarkastuksista. Tilintarkastuksia voidaan tehdä kyseisten tahojen yhteisöä kohtaan oleviin sopimusvelvoitteisiin liittyvien tulojen ja menojen tarkastamiseksi. Romanian asianomaisten viranomaisten on yhteistyön ja molemminpuolisen edun hengessä annettava kohtuulliseksi ja mahdolliseksi katsottavissa määrin apua tällaisten tarkastusten ja tilintarkastusten suorittamisessa siten kuin kussakin tilanteessa on tarpeellista tai hyödyllistä. 9. Romanian edustajat osallistuvat itseään koskevissa asioissa tarkkailijoina asianomaisten komiteoiden kokouksiin, sanotun kuitenkaan rajoittamatta asetuksen (EY) N:o .../2000 3 artiklan 7 kohdassa ja 11 artiklassa tarkoitettujen menettelyjen soveltamista. Romanian edustajat eivät ole läsnä komiteoiden kokouksissa äänestyksen aikana. 10. Kaikessa yhteydenpidossa, joka tapahtuu komission kanssa hakemusmenettelyihin, sopimuksiin, annettaviin kertomuksiin ja muihin ohjelmien hallinnollisiin järjestelyihin liittyvissä asioissa, on käytettävä jotakin yhteisön virallista kieltä. 11. Yhteisö ja Romania voivat lopettaa tämän päätöksen mukaisen toiminnan milloin tahansa ilmoittamalla asiasta kirjallisesti kaksitoista kuukautta aikaisemmin. Hankkeita ja toimia, jotka ovat käynnissä lopettamishetkellä, jatketaan, kunnes ne saadaan päätökseen asiaa koskevissa päätöksissä vahvistettujen ehtojen mukaisesti. LIITE II Romanian rahoitusosuus LIFE-rahoitusvälineestä 1. Rahoitusosuus, jonka Romania maksaa Euroopan unionin talousarvioon voidakseen osallistua LIFE-rahoitusvälineeseen, on kahtena ensimmäisenä varainhoitovuonna 2 280 000 euroa vuotta kohden. Tähän määrään sisältyvät ylimääräiset hallintokulut. Assosiaationeuvosto päättää vuoden 2002 kuluessa rahoitusosuudesta, jonka Romania maksaa seuraavaa ajanjaksoa varten. 2. Romania maksaa edellä mainitun rahoitusosuuden osittain kansallisesta talousarviostaan ja osittain omasta kansallisesta PHARE-ohjelmastaan. Jollei PHARE-ohjelman erillisestä ohjelmointimenettelystä muuta johdu, pyydetyt PHARE-varat siirretään Romanialle erillisellä rahoituspöytäkirjalla. Nämä varat muodostavat yhdessä Romanian kansallisesta talousarviosta tulevan osan kanssa Romanian kansallisen rahoitusosuuden, josta se suorittaa maksuja komission vuotuisten rahoituspyyntöjen mukaisesti. 3. PHARE-varoja pyydetään seuraavan aikataulun mukaisesti: -1 093 000 euroa LIFE-rahoitusvälineen rahoitusosuuteen ensimmäiseksi vuodeksi, joka on vuosi 2001 -1 093 000 euroa toiseksi vuodeksi. Loppuosa Romanian rahoitusosuudesta maksetaan maan kansallisesta talousarviosta. 4. Euroopan unionin yleiseen talousarvioon sovellettavaa varainhoitoasetusta sovelletaan erityisesti Romanian rahoitusosuuden hallintaan. Komissio korvaa Romanian edustajien ja asiantuntijoiden matka- ja oleskelukulut, jotka aiheutuvat heidän osallistumisestaan tarkkailijoina liitteessä I olevassa 9 kohdassa tarkoitetun komitean työskentelyyn tai muihin LIFE-rahoitusvälineen täytäntöönpanoon liittyviin kokouksiin, samoin perustein ja samojen menettelyjen mukaisesti, jotka pätevät kulloinkin Euroopan unionin jäsenvaltioiden valtiosta riippumattomien järjestöjen asiantuntijoihin. 5. Tämän päätöksen tultua voimaan ja kunkin seuraavan vuoden alussa komissio pyytää Romaniaa maksamaan varat, jotka vastaavat sen tämän päätöksen mukaista rahoitusosuutta LIFE-rahoitusvälineestä. Rahoitusosuus ilmoitetaan euroina, ja se maksetaan komission euromääräiselle pankkitilille. Romania maksaa rahoitusosuutensa rahoituspyynnön mukaisesti -viimeistään 1 päivänä huhtikuuta kansallisesta talousarviostaan rahoitettavan osuuden osalta, jos komissio on lähettänyt rahoituspyynnön ennen 1 päivää maaliskuuta, tai viimeistään kuukauden kuluttua rahoituspyynnön lähettämisestä, jos pyyntö on lähetetty myöhemmin -viimeistään 1 päivänä huhtikuuta PHARE-ohjelmasta rahoitettavan osuuden osalta, jos vastaavat määrät on toimitettu Romanialle tähän mennessä, tai 30 päivän kuluessa kyseisten varojen toimittamisesta Romanialle. Jos rahoitusosuuden maksu viivästyy, Romania maksaa maksamattomasta määrästä viivästyskorkoa eräpäivästä alkaen. Viivästyskorkona käytetään eräpäivänä voimassa olevaa Euroopan keskuspankin euromääräisiin toimiinsa soveltamaa korkoa korotettuna 1,5 prosenttiyksiköllä. RAHOITUSSELVITYS 1. Toimenpiteen nimi Romanian osallistuminen ympäristöalan rahoitusvälineeseen (LIFE). 2. Budjettikohdat B4-3200 A, B4-3201 A ja B7-030 (Taloudellinen tuki assosioituneille Keski- ja Itä-Euroopan maille) sekä 6091 (Tulot ehdokasmaiden osallistumisesta yhteisön ohjelmiin). 3. Oikeusperusta Euroopan yhteisön perustamissopimus ja erityisesti sen 175 artiklan 1 kohta yhdessä 300 artiklan 2 kohdan kanssa. Romanian kanssa tehdyn Eurooppa-sopimuksen lisäpöytäkirja, jossa määrätään osallistumisesta yhteisön ohjelmiin. Ympäristöalan rahoitusvälineestä (LIFE) .... 2000 annettu Euroopan parlamentin ja neuvoston asetus (EY) N:o .../2000 ja erityisesti sen 6 artikla. 4. Toimenpiteen kuvaus 4.1 Yleistavoite Romanian kanssa tehdyn Eurooppa-sopimuksen lisäpöytäkirjoissa määrätään Romanian osallistumisesta yhteisön ohjelmiin useilla eri aloilla, joihin kuuluu myös ympäristöala. Romanian osallistuminen LIFE-rahoitusvälineeseen on ollut komission 16 päivänä heinäkuuta 1997 antaman "Agenda 2000" -tiedonannon ja Luxemburgissa kokoontuneen Eurooppa-neuvoston päätelmien mukaisesti osa vahvistettua liittymistä valmistelevaa strategiaa, jolla kyseistä maata avustetaan sen valmistautuessa liittymään unioniin tulevaisuudessa. Sen lisäksi, että Romanian osallistuminen LIFE-rahoitusvälineeseen edistää sen tulevaa liittymistä unioniin sekä taloudellista yhteistyötä ja kulttuuriyhteistyötä koskevien Eurooppa-sopimuksen määräysten täytäntöönpanoa, se antaa Romanialle mahdollisuuden tutustua yhteisön ohjelmissa noudatettaviin menettelyihin ja menetelmiin. Romania on osallistunut LIFE-rahoitusvälineeseen 1 päivästä tammikuuta 1999 alkaen. Ohjelmien avaamiseen liittyvä päätöksentekomenettely edellyttää unionin ja Romanian assosiaationeuvoston tekemää päätöstä. Romanian osallistuminen LIFE-rahoitusvälineeseen vahvistettiin 15 päivänä syyskuuta 1998 tehdyllä assosiaationneuvoston päätöksellä, jonka voimassaolo päättyi 31 päivänä joulukuuta 1999. Tämän uuden assosiaationeuvoston päätöstä koskevan luonnoksen tavoitteena on mahdollistaa Romanian osallistuminen LIFE-rahoitusvälineeseen tämän jälkeenkin sekä varmistaa kyseisen rahoitusvälineen jatkuvuus siirryttäessä edellisestä vaiheesta uuteen kolmanteen vaiheeseen. Kuten ensimmäisessä päätöksessä myös tässä päätöksessä säädetään erityisesti Romanian rahoitusosuuteen liittyvistä ehdoista sekä rahoitusvälineeseen osallistumisen käytännön järjestelyistä. 4.2 Toimenpiteen kesto ja sen uusimista koskevat yksityiskohtaiset säännöt Yhteisön kyseisen ohjelman loppuun asti eli 31 päivään joulukuuta 2004 saakka. 5. Menojen ja tulojen luokitus 5.1 Ei-pakolliset menot 5.2 Jaksotetut määrärahat 5.3 Oletettu tulolaji Eurooppa-sopimuksen lisäpöytäkirjan 3 artiklassa määrätään, että Romania vastaa itse osallistumisestaan aiheutuvista kustannuksista, minkä perusteella sitä pyydetään maksamaan rahoitusosuus ohjelmaan osallistumisesta. Koska yhteisö voi saman artiklan mukaan täydentää Romanian rahoitusosuutta, Romanian on maksettava vain osa kansallisesta talousarviostaan. Loppuosa rahoitusosuudesta otetaan Romanian kansallisesta PHARE-ohjelmasta. Tarvittavat PHARE-varat otetaan kohtaan B7-030 ja siirretään Romanialle erillisellä rahoituspöytäkirjalla. Nämä varat muodostavat yhdessä Romanian kansallisesta talousarviosta tulevan osan kanssa Romanian kansallisen rahoitusosuuden, josta se suorittaa maksuja komission vuotuisten rahoituspyyntöjen mukaisesti. Kun Romania on maksanut koko osuuden, se siirretään EU:n talousarviosaatavien alamomentille 6091. 6. Meno-/tulolaji -Tuen osuus 100 prosenttia. -Yhteisrahoitus muiden julkisen ja/tai yksityisen sektorin rahoituslähteiden kanssa. -Yhteisön rahoitusosuuden osittaisesta tai täydellisestä takaisinmaksusta ei ole säännöksiä. -Tulojen osalta Romanian osuus sen osallistumiskustannusten kattamisesta otetaan alamomentille 6091. Tulo kohdistetaan kyseessä olevan ohjelman menojen alamomenteille ja tarvittaessa käyttömenojen alamomenteille. Odotettavissa oleva kokonaistulo ilmoitetaan kohdassa 7.4. 7. Taloudellinen vaikutus 7.1 Toimenpiteen kokonaiskustannusten laskutapa (yksittäisten ja yhteenlaskettujen kustannusten välinen suhde) Romanian kanssa tehdyn Eurooppa-sopimuksen lisäpöytäkirjan mukaiset kyseisen ohjelman rahoitus- ja talousarviojärjestelyt ovat seuraavat: Romanian rahoitusosuudessa otetaan huomioon kaksi osatekijää: -ennakoitavissa olevat toimintakulut, joiden arviointiperusteena ovat olleet ostovoimapariteetilla painotettu henkilöä kohden laskettu BKT suhteessa LIFE-rahoitusvälineen talousarvioon (LIFE-rahoitusvälineen alustava talousarvioesitys vuodeksi 2000), maan kyky hyödyntää rahoitusvälinettä sekä aiempi kokemus sen osallistumisesta LIFE-rahoitusvälineeseen -ennakoitavissa olevat hallintokulut eli kokouksista ja virkamatkoista aiheutuvat kulut. Näiden hallintokulujen arvioitu vuotuinen määrä on 12 000 euroa virkamatkojen ja kokouksiin osallistumisen osalta (A-osa) ja 68 000 euroa hankkeiden seurannan osalta (B-osa). (Romania käyttää osan vuotuisen kansallisen PHARE-ohjelmansa rahoituksesta täydentääkseen maan kansallisesta talousarviosta maksettavaa toimintakulujen rahoitusosuutta.) 7.2 Kustannusten jakautuminen eri tekijöiden kesken >TAULUKON PAIKKA> 7.3 Talousarvion B osaan sisältyvät selvityksistä, asiantuntijatyöstä jne. aiheutuvat toimintakulut Enimmäismäärään saakka suhteessa tämän kaltaisiin määrärahoihin, jotka EU:n 15 jäsenvaltiota osoittavat ohjelmaan (enintään 5 prosenttia), kuitenkin maan kansallisesta talousarviosta maksettavan rahoitusosuuden rajoissa. 7.4 Maksusitoumusmäärärahojen ja maksumäärärahojen sitomista koskeva aikataulu Alamomentille B7-030 otettavat määrät: Maksusitoumusmäärärahoina ja maksumäärärahoina 1 093 000 euroa vuonna 2001 ja sama määrä vuodeksi 2002. Vuosien 2001 ja 2002 ennakoidut vuositulot ovat seuraavat: 2 280 000 euroa, josta 2 200 000 euroa toimintakuluihin ja 80 000 euroa hallintokuluihin. 8. Petostenvastaiset toimenpiteet Kaikissa komission sopimuksissa ja muissa oikeudellisissa sitoumuksissa määrätään komission ja tilintarkastustuomioistuimen paikalla toteutettavista tarkastuksista. Toimenpiteiden edunsaajien velvollisuutena on muun muassa antaa kertomuksia ja rahoitusselvityksiä. Ne analysoidaan niiden sisällön ja menojen tukikelpoisuuden suhteen ottaen huomioon yhteisön rahoitustavoitteet. Talousarvion budjettikohtia koskevia petosten vastaisia säännöksiä sovelletaan myös tähän kohtaan, kun se mukautetaan Keski- ja Itä-Euroopan maita koskevaksi. 9. Kustannustehokkuusanalyysi 9.1 Määrälliset erityistavoitteet ja kohderyhmä LIFE-rahoitusvälineen avaamisen tavoitteena on auttaa Romaniaa saamaan siitä samanlaista hyötyä kuin yhteisön jäsenvaltiot. Luonnon LIFE-tuen erityistavoitteena on edistää ensisijaisesti sellaisia toimenpiteitä, joita tarvitaan yhteisön ja/tai Euroopan kannalta merkityksellisten luontotyyppien ja luonnonvaraisen eläimistön ja kasviston tunnistamiseksi, säilyttämiseksi tai palauttamiseksi. Muiden kuin luonnonsuojeluun liittyvien toimenpiteiden tavoitteet ovat seuraavat: *auttaa selvittämään, mitkä ovat sopivimmat infrastruktuuri-investoinnit, joita tarvitaan yhteisön ympäristölainsäädännön täytäntöönpanossa, sekä toteuttaa demonstraatiotoimia, joilla lisätään yhteisön ympäristötuen tehokkuutta *myötävaikuttaa teollisuuden kestävään kehitykseen tukemalla demonstraatiohankkeita, joissa käytetään innovatiivisia puhtaita tekniikoita ja menetelmiä *edistää järkevämpää maankäyttöä sisällyttämällä siihen ympäristöä ja kestävää kehitystä koskevat näkökohdat, jotta erityisesti kaupunkialueilla harjoitettava sosiaalis-taloudellinen toiminta saastuttaisi ympäristöä nykyistä vähemmän. Liitännäistoimenpiteiden tavoitteena on taata rahoitusvälineestä annettavan tuen parempi kustannus-hyötysuhde ja estää petokset. LIFE-rahoitusvälineestä saatujen kokemusten perusteella edunsaajina ovat seuraavat kohderyhmät: * esimerkiksi uusien teknologia-alojen ja jätteenkierrätysalan yksityinen sektori (pk-yritykset ja liikekumppanuudet) * julkinen sektori (paikallis- ja keskusviranomaiset) * yksityisen ja julkisen sektorin väliset kumppanuudet * erityisesti alue- ja paikallistasolla toimivat valtiosta riippumattomat järjestöt * korkeakoulut (pääasiassa luonnonsuojelun osalta). 9.2 Toimenpiteen perustelut -Yhteisön rahoitustuen tarpeellisuus Koska ohjelmaan osallistuminen aiheuttaa suuria kustannuksia ja Romanian taloudellinen tilanne on heikko, PHARE-ohjelmasta myönnettävä tuki on olennaisen tärkeää. -Toimenpiteen toteuttamisessa käytettävien menettelytapojen valinta Kansallisesta talousarviosta suoritettava rahoitusosuus, jota täydennetään PHARE-ohjelmasta myönnettävällä rahoitusosuudella, antaa Romanialle mahdollisuuden osallistua LIFE-rahoitusvälineeseen ja romanialaisille osapuolille, joiden etua asia koskee, mahdollisuuden tehdä yhteistyötä tutustuakseen ympäristöasioita koskevaan EU:n säännöstöön. LIFE-rahoitusvälineellä on kaksi tarkoitusta: antaa Romanialle riittävät perustiedot kyseisellä alalla sekä integroida romanialaiset tahot yhteisön verkkoihin ja edistää siten konkreettisesti Romanian tulevaa jäsenyyttä. -Tärkeimmät epävarmuustekijät, jotka voivat vaikuttaa toimenpiteen tuloksiin Koska hankkeet valitaan laadullisin perustein, todellinen vaikutus saadaan selville ainoastaan arvioimalla romanialaisten yritysten, elinten ja valtiosta riippumattomien järjestöjen kykyä vastata komission LIFE-rahoitusvälineen yhteydessä esittämiin tarjouspyyntöihin. 9.3 Toimenpiteen seuranta ja arviointi LIFE-rahoitusvälineen valvonta- ja seurantamenettelyjä (joista säädetään LIFE-rahoitusvälineestä annetussa asetuksessa) sovelletaan myös romanialaisiin edunsaajiin. 10. Hallintomenot (talousarvion pääluokan III A-osa) Tarvittavien henkilöstövoimavarojen tosiasiallinen käyttöönotto riippuu komission vuotuisesta henkilöstövoimavarojen jakamista koskevasta päätöksestä, ottaen huomioon henkilöstön määrä ja budjettivallan käyttäjän myöntämät lisämäärärahat. 10.1 Vaikutus henkilöstön määrään >TAULUKON PAIKKA> 10.2 Henkilöstöresursseista aiheutuvat yleiset taloudelliset vaikutukset >TAULUKON PAIKKA> (*) Kun toimenpiteen hallinnointiin käytetään nykyisiä henkilöstöresursseja (laskelma perustuu talousarvion osastoihin A1, A2, A4, A5 ja A6). 10.3 Muiden hallintomenojen kasvu toimenpiteen seurauksena >TAULUKON PAIKKA> Edellä esitetyt menot katetaan Romanialta saaduilla tuloilla (varainhoitoasetuksen 4 artiklan 2 kohdan kolmas luetelmakohta) (katso rahoitusselvityksen kohdat 5.3 ja 7.4).